En gammel Mercedes brandbil fra 1970, blev natten mellem lørdag og søndag udsat for et groft hærværk, fremgår det af politiets døgnrapport.

Bilen stod parkeret ved et værksted på Suderbovej i Frederikshavn. Ifølge tv2nord.dk's oplysninger tilhører bilen, der er ombygget, en lokal restaurant. Bilen havde fået en skade og stod til at skulle repareres. Men reparationen bliver nu mere omfattende. Ukendte hærværksmænd morede sig nemlig med at knuse lygterne, frontruden og rive forskellige ting ud af førerhuset, fremgår det af døgnrapporten.